अंबाला में कार से 5 किलो आरडीएक्स बरामद  
जो आरडीएक्स बरामद हुआ है, वह बब्बर खालसा के आतंकियों के लिए भेजा गया था, ताकि वे इनका इस्तेमाल करके कुछ बड़े हमले कर सकें।
अंबाला में कार से जो पांच किलो आरडीएक्स बरामद हुआ है, वह दरअसल बब्बर खालसा के आतंकवादियों के लिए भेजा गया था, ताकि वे इनका इस्तेमाल करके कुछ बड़े हमले कर सकें।  खुफिया ब्यूरो के सूत्रों से मिली जानकारी के मुताबकि पाकिस्तान की खुफिया एजेंसी आईएसआई एक बार फिर से पंजाब में आतंकवाद फैलाने की कोशिश कर रही है। इसके लिए वह बब्बर खालसा जैसे आतंकवादी गुटों पर हमले के लिए दबाव बना रही है और उन्हें तबाही का सामान मुहैया करा रही है।  इसके लिए कार में आरडीएक्स छिपाकर जम्मू से रवाना किया गया था, लेकिन लेकिन दिल्ली पुलिस ने इस साजिश का पर्दाफाश कर दिया। दिल्ली पुलिस के सूत्रों ने एनडीटीवी को जानकारी दी है कि दरअसल इस साजिश का पता टैप किए गए एक फोन कॉल से चला।  फोन पर तीन लोगों के बीच बातचीत से मिले सुराग के आधार पर दिल्ली पुलिस की एक टीम जम्मू से चली इस कार के पीछे लग गई। इस बीच कार के ड्राइवर को इसकी भनक लग गई और वह कार को अंबाला स्टेशन की पार्किंग में खड़ी करके फरार हो गया।  इस कार का नंबर हरियाणा का है और यह राहुल ट्रेडिंग कंपनी के नाम रजिस्टर्ड है, लेकिन पुलिस इस नंबर को फर्जी बता रही है। अंबाला स्टेशन पर खड़ी कार से पांच किलो आरडीएक्स के अलावा टाइमर और डिटोनेटर भी बरामद किए गए हैं। एनएसजी की टीम मौके पर हैं और वह इस पूरी घटना की जांच कर रही है। यह कार पिछले तीन दिनों से पार्किंग में खड़ी थी। इस मामले में तीन लोगों की तलाश की जा रही है।